তথ্যবিবরণী নম্বর : ৪৯১

**ভূমিকম্পে তুরস্ক ও সিরিয়ায় নিহত নাগরিকদের রূহের মাগফেরাত কামনায় আগামীকাল**

**দেশের সকল মসজিদে বিশেষ দোয়া ও মোনাজাতের আহ্বান ইসলামিক ফাউন্ডেশনের**

ঢাকা, ২৫ মাঘ (৮ ফেব্রুয়ারি) :

ভূমিকম্পে তুরস্ক ও সিরিয়ায় নিহত নাগরিকদের রূহের মাগফেরাত কামনায় আগামীকাল দেশের সকল মসজিদে বিশেষ দোয়া ও মোনাজাতের আহ্বান জানিয়েছে ইসলামিক ফাউন্ডেশন। আজ ইসলামিক ফাউন্ডেশনের এক প্রেস বিজ্ঞপ্তিতে সারা দেশের সকল মসজিদের খতিব, ইমাম ও মসজিদ কমিটিসহ সকলের প্রতি এ অনুরোধ করা হয়।

উল্লেখ্য, আজ মন্ত্রিপরিষদ বিভাগ থেকে জারিকৃত প্রজ্ঞাপনে ভূমিকম্পে নিহতদের আত্মার শান্তি কামনায় দেশের সকল ধর্মীয় প্রতিষ্ঠানে বিশেষ প্রার্থনার আয়োজনসহ দেশের সকল সরকারি ও বেসরকারি ভবন এবং বিদেশস্থ বাংলাদেশ মিশনসমূহে জাতীয় পতাকা অর্ধনমিত রাখার জন্যও বিশেষভাবে অনুরোধ করা হয়েছে।

#

শায়লা/সিরাজ/রাহাত/সঞ্জীব/মোশারফ/মাহমুদ/জয়নুল/২০২৩/১৯২০ঘণ্টা

তথ্যবিবরণী                                                                                                  নম্বর :  ৪৯০

**তুরস্ক ও সিরিয়ার নাগরিকদের মৃত্যুতে**

**বাংলাদেশে রাষ্ট্রীয়ভাবে এক দিনের শোক পালনের সিদ্ধান্ত**

ঢাকা, ২৫ মাঘ (৮ ফেব্রুয়ারি) :

সম্প্রতি ভূমিকম্পে তুরস্ক ও সিরিয়ার নাগরিকদের মৃত্যুতে আগামীকাল ৯ ফেব্রুয়ারি বাংলাদেশে রাষ্ট্রীয়ভাবে ১ দিনের শোক পালনের সিদ্ধান্ত গ্রহণ করেছে সরকার।

ভূমিকম্পে তুরস্ক ও সিরিয়ার নাগরিকদের মৃত্যুতে আগামীকাল বাংলাদেশের সকল সরকারি, আধা-সরকারি ও স্বায়ত্তশাসিত প্রতিষ্ঠান এবং শিক্ষা প্রতিষ্ঠানসহ সকল সরকারি ও বেসরকারি ভবন এবং বিদেশস্থ বাংলাদেশ মিশনসমূহে জাতীয় পতাকা অর্ধনমিত থাকবে এবং নিহতদের আত্মার শান্তির জন্য দেশের সকল ধর্মীয় প্রতিষ্ঠানে বিশেষ প্রার্থনার আয়োজন করা হবে।

আজ মন্ত্রিপরিষদ বিভাগের প্রজ্ঞাপনে এ তথ্য জানানো হয়েছে।

#

মাহবুব/সিরাজ/রাহাত/সঞ্জীব/মোশারফ/মাহমুদ/রেজাউল/২০২৩/১৮৩৫ ঘণ্টা

তথ্যবিবরণী নম্বর: ৪৮৯

**আইনের মধ্যে থেকে জনপ্রতিনিধিদের মানুষের**

**সেবা করার আহ্বান জানান স্থানীয় সরকার মন্ত্রী**

ঢাকা, ২৫ মাঘ (৮ ফেব্রুয়ারি):

স্থানীয় সরকার প্রতিষ্ঠানসমূহের জবাবদিহিতা নিশ্চিতকরণে আইন ও বিধি বিধানের মধ্যে থেকে জনপ্রতিনিধিদের মানুষের সেবা করার আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম। আজ বরিশাল এবং রাজশাহী সিটি কর্পোরেশনের নবনির্বাচিত কাউন্সিলর মোহাম্মদ রাজিব হোসেন খান ও মোসাঃ আয়েশা খাতুনের শপথ গ্রহণ অনুষ্ঠানে একথা বলেন মন্ত্রী।

শপথ গ্রহণ অনুষ্ঠান শেষে স্থানীয় সরকার মন্ত্রী কাউন্সিলরদের সুনামের সাথে জাতির পিতা বঙ্গবন্ধু শেখ মুজিবুর রহমানের আদর্শ অনুসরণ করে মানুষের সেবা করার আহ্বান জানান।

মন্ত্রী বলেন, স্থানীয় জনপ্রতিনিধিরা জনগণের সমস্যা সবচেয়ে ভালো জানেন, সে কারণে মানুষের উপকার করার সুযোগ তাদের সবচেয়ে বেশি। মন্ত্রী বলেন, জনগণের জীবনমানের উন্নয়নে স্থানীয় জনপ্রতিনিধিরা ব্যাপক ভূমিকা রাখতে পারেন। তিনি বলেন, জাতীয় উন্নয়নে প্রান্তিক মানুষকে যুক্ত করার ক্ষেত্রে স্থানীয় জনপ্রতিনিধিদের গুরুত্ব অপরিসীম। মানুষ যাতে সেবা নিতে এসে কোনো প্রকার ভোগান্তির শিকার না হয় সে বিষয়ে কাউন্সিলরদেরকে সজাগ থাকার আহ্বান জানান মন্ত্রী।

মন্ত্রী আরো বলেন, শক্তিশালী ও সেবামূলক স্থানীয় সরকার প্রতিষ্ঠান নির্মাণে স্থানীয় জনপ্রতিনিধিদের ভূমিকা রয়েছে। সে লক্ষ্যে নবনির্বাচিত কাউন্সিলরদ্বয় তাদের ভূমিকা রাখবেন বলেও আশা প্রকাশ করেন স্থানীয় সরকার মন্ত্রী।

শপথ গ্রহণ অনুষ্ঠান পরিচালনা করেন স্থানীয় সরকার বিভাগের সচিব মুহম্মদ ইবরাহিম। এ সময় স্থানীয় সরকার বিভাগের অন্য ঊর্ধ্বতন কর্মকর্তারা উপস্থিত ছিলেন।

#

হেমায়েত/সিরাজ/রাহাত/সঞ্জীব/মোশারফ/মাহমুদ/লিখন/১৮১৯ঘণ্টা

তথ্যবিবরণী নম্বর: ৪৮৮

**নতুন প্রজন্মকে মুক্তিযুদ্ধ বিষয়ক গ্রন্থ পাঠে উদ্বুদ্ধ করতে হবে**

**--পরিবেশমন্ত্রী**

ঢাকা, ২৫ মাঘ (৮ফেব্রুয়ারি):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, বাংলাদেশকে একটি মর্যাদাশীল উন্নত সমৃদ্ধ রাষ্ট্র হিসেবে প্রতিষ্ঠিত করতে, মহান মুক্তিযুদ্ধের চেতনা ও জাতির পিতা বঙ্গবন্ধুর আদর্শ হৃদয়ে ধারণ করতে নতুন প্রজন্মকে মুক্তিযুদ্ধ বিষয়ক গ্রন্থ পাঠেউদ্বুদ্ধ করতে হবে। জনগণকে এ চেতনার মিছিলে সামিল করতে এ বিষয়ে কবিতা, প্রবন্ধ, গল্প, উপন্যাস প্রভৃতি রচনা করতে হবে। মুক্তিযুদ্ধের চেতনায় উদ্বুদ্ধ হয়ে নিজ নিজ কাজ সঠিকভাবে করতে পারলে আমাদের দেশ বঙ্গবন্ধুর স্বপ্নের সোনার বাংলা এবং প্রধানমন্ত্রী ঘোষিত স্মার্ট বাংলাদেশ হয়ে উঠবে।

আজ জাতীয় জাদুঘরের কবি সুফিয়া কামাল মিলনায়তনে কবি মনিরুজ্জামান বাদল রচিত ‘মুক্তির সংগ্রাম নিরন্তর’ গ্রন্থের মোড়ক উন্মোচন, সেমিনার ও কবিতা পাঠ উপলক্ষ্যে আয়োজিত অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, অসাম্প্রদায়িক, গণতান্ত্রিক, বৈষম্যহীন সমাজব্যবস্থার চেতনা এবং সর্বোপরি জাতির পিতার আদর্শের চর্চার মধ্য দিয়েই আমাদের মেধা ও মননকে গড়ে তুলতে হবে। আমাদের দেশের সহজ-সরল পরিশ্রমী সাধারণ মানুষ, নদী, প্রাকৃতিক সৌন্দর্যকে ভালোবাসতে হবে। বহুমুখী জীবনাভিজ্ঞতার অসামান্য প্রকাশ ‘মুক্তির সংগ্রাম নিরন্তর’ গ্রন্থের মতো মুক্তিযুদ্ধ বিষয়ক বই বেশি করে পড়তে হবে। মহান মুক্তিযুদ্ধে গ্রন্থের আত্মোৎসর্গকারী বীর শহিদদের স্বপ্ন বাস্তবায়নে কাজ করতে হবে।

গণগ্রন্থাগার অধিদপ্তরের মহাপরিচালক মোঃ আবুবকর সিদ্দিকের সভাপতিত্বে অনুষ্ঠিত সেমিনারে মুখ্য আলোচক হিসেবে বক্তব্য রাখেন এটিএন নিউজের সিইও ছড়াকার হাসান শরীফ। প্রগতি নাট্যম আয়োজিত সেমিনারে ‘পঞ্চকাব্যের নওল কথক :কবি মনিরুজ্জামান বাদল’ শিরোনামের মূল প্রবন্ধ উপস্থাপন করেন নাট্যকার ও গবেষক ড. জাহারাবী রিপন। অনুষ্ঠানের শুরুতে সংগীত পরিবেশন করেন শিল্পী মানিজা মুনি এবং শেষে একক আবৃত্তি পরিবেশন করেন আবৃত্তিকার মুসাররাত জামান অরণি।

#

দীপংকর/সিরাজ/রাহাত/সঞ্জীব/মোশারফ/মাহমুদ/লিখন/১৯০২

তথ্যবিবরণী নম্বর : ৪৮৭

**পারস্পরিক সহযোগিতার মাধ্যমে বিশ্বনেতাদের একসাথে কাজ করতে আইসিটি প্রতিমন্ত্রীর আহ্বান**

ঢাকা, ২৫ মাঘ (৮ ফেব্রুয়ারি) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক প্রতিযোগিতা না করে পারস্পরিক সহযোগিতার মাধ্যমে স্বনির্ভরতা অর্জনে বিশ্বনেতাদের একসাথে কাজ করার আহ্বান জানান। তিনি বলেন, এখন প্রতিযোগিতা নয়, পারস্পরিক সহযোগিতার সময়। আমরা আত্মকেন্দ্রিক হতে চাই না উল্লেখ করে তিনি বলেন, আমরা অংশীজনদের সঙ্গে নিয়ে স্বনির্ভর স্মার্ট বাংলাদেশ গড়তে চাই। আমরা চাই আমাদের ভবিষ্যৎ সম্ভাবনাময় নেতাদের নিয়ে পারস্পরিক সহযোগিতার মাধ্যমে এগিয়ে যেতে।

প্রতিমন্ত্রী গতকাল সৌদি আরবের রাজধানী রিয়াদের এলইএপি সম্মেলনের মূলমঞ্চে মিনিস্ট্রিরিয়াল সেশনে “তথ্যপ্রযুক্তি ব্যবহারের মাধ্যমে অর্থনৈতিক ক্ষমতায়ন” শীর্ষক প্যানেল আলোচনায় অংশ নিয়ে এ আহ্বান জানান।

দুবাইভিত্তিক পরামর্শক সংস্থা এমকান করপোরেশন সার্ভিসের প্রতিষ্ঠাতা ইসাক অ্যাপলবাউমের সঞ্চালনায় এ প্যানেলে ইন্দোনেশিয়ার সাবেক যোগাযোগ ও তথ্যপ্রযুক্তি মন্ত্রী এইচই রুদিয়ানতারা এস স্ট্যাট আলোচনায় অংশগ্রহণ করেন।

বাংলাদেশের অনন্য শক্তি জনসম্পদ উল্লেখ করে পলক বলেন, দেশে এখন ৩ কোটির মতো মধ্যম আয়ের ভোক্তা রয়েছে। আগামী ২০২৫ সালের মধ্যে এই সংখ্যা ৫ কোটিতে উন্নীত হবে। কারণ, ওই সময়ের মধ্যে তাদের ডিজিটাল ডিভাইস কেনার সক্ষমতা বৃদ্ধি পাবে। তাই এই বাজার বিদেশি বিনিয়োগকারীদের কাছে আকর্ষণীয়।

প্রতিমন্ত্রী আরো বলেন, বাংলাদেশের প্রবৃদ্ধির প্রেরণা শক্তি প্রধানমন্ত্রী শেখ হাসিনা, আর তিনি বিশ্বাস করেন সরকার নিজে ব্যবসা করবে না, ব্যবসায়ের পরিবেশ সৃষ্টি করবে। আমাদের তরুণরা এখন চাকরির পেছনে না ছুটে উদ্যোক্তা হচ্ছে বলে জানান প্রতিমন্ত্রী। প্রযুক্তিতে দক্ষ করে গড়ে তুলতে বিশ্ববিদ্যালয় পর্যায়ে ইউনিভার্সিটি ইনকিউবেটর সেন্টার স্থাপন করা হচ্ছে।

পলক বলেন, দেশে স্টার্টআপ ও উদ্ভাবনী সংস্কৃতির বিকাশের স্টার্টআপ বাংলাদেশ লিমিটেড গঠন করা হয়েছে। এটা দেশে প্রথম এবং একমাত্র ভেঞ্চার ক্যাপিটাল ফান্ড, যা বাংলাদেশ সরকার স্পন্সর করেছে যার মূলধন ৫০০ কোটি টাকা। স্টার্টআপের বিকাশে সরকারের নানা উদ্যোগে ভালো সুফল পাওয়া যাচ্ছে উল্লেখ করে বলেন, বর্তমানে দেশে স্টার্টআপ ইকোসিস্টেম গড়ে উঠেছে। যাদের অধিকাংশই পরিচালনা করছে তরুণরা। গত ১০ বছরে ৫০০ মিলিয়ন ডলারেরও বেশি বিদেশি উদ্যোগ তহবিলসহ ১৫ লাখ প্রত্যক্ষ ও পরোক্ষ কর্মসংস্থান তৈরি করেছে। তিনি বলেন, বিভিন্ন নীতি সহায়তা প্রদানের কারণে বিদেশি উদ্যোক্তাদের বাংলাদেশে বিনিয়োগে আকৃষ্ট করছে। এরই মধ্যে বেশ কিছু বহুজাতিক কোম্পানি স্থানীয় উদ্যোক্তাদের সঙ্গে যৌথ অংশীদারিত্ব ব্যবসা করছে। বর্তমানে বাংলাদেশের বাজার বিদেশি আইসিটি উদ্যোক্তাদের কাছে খুবই আকর্ষণীয়।

উল্লেখ্য, প্রতিমন্ত্রী সৌদি সরকারের আমন্ত্রণে আন্তর্জাতিক সংস্থা ‘ডিজিটাল কোঅপারেশন অর্গানাইজেশন’ (ডিসিও) এর ২য় সাধারণ অধিবেশনের ৭ দিনের রাষ্ট্রীয় সফরে সৌদি আরবে রয়েছেন। আগামী ১০ ফেব্রুয়ারি তাঁর দেশে ফেরার কথা রয়েছে।

#

শহিদুল/সিরাজ/রাহাত/সঞ্জীব/মোশারফ/মাহমুদ/জয়নুল/২০২৩/১৮৫০ঘণ্টা

তথ্যবিবরণী                                                                                                 নম্বর :  ৪৮৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৫ মাঘ (৮ ফেব্রুয়ারি) :

          স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ১১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৪২ শতাংশ। এ সময় ২ হাজার ৬২২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জনের মৃত্যু হয়েছে। এ পর্যন্ত ২৯ হাজার ৪৪৪ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৫ হাজার ৯৪ জন।

**#**

কবীর/সিরাজ/রাহাত/মোশারফ/মাহমুদ/রেজাউল/২০২৩/১৭৪০ ঘণ্টা

তথ্যবিবরণী নম্বর : ৪৮৫

**সরকারের কর্মপরিকল্পনা হাঙ্গর ও শাপলাপাতা মাছ সংরক্ষণে গুরুত্বপূর্ণ ভূমিকা পালন করবে**

**--- পরিবেশমন্ত্রী**

ঢাকা, ২৫ মাঘ (৮ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সরকার অনুমোদিত ‘ন্যাশনাল কনজারভেশন স্ট্রাটেজি এন্ড প্ল্যান অভ্ একশন ফর শার্ক এন্ড রেজ ইন বাংলাদেশ ২০২৩-২০৩৩’ হাঙ্গর ও শাপলাপাতা মাছের অতিরিক্ত ও অনাকাক্সিক্ষত আহরণ কমাতে এবং ‘নন ডেট্রিমেন্ট ফাইন্ডিংস’ বিলুপ্তির ঝুঁকিতে থাকা ২টি হাঙ্গর ও ২টি শাপলাপাতা প্রজাতির মাছ সংরক্ষণে গুরুত্বপূর্ণ ভূমিকা পালন করবে।

আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে সুফল প্রকল্পের আওতায় প্রণীত ২টি হাঙ্গর ও ২টি শাপলাপাতা প্রজাতির মাছ ‘নন ডেট্রিমেন্ট ফাইন্ডিংস’ এবং ‘ন্যাশনাল কনজারভেশন স্ট্রাটেজি এন্ড প্ল্যান অভ্ একশন ফর শার্ক এন্ড রেজ ইন বাংলাদেশ ২০২৩-২০৩৩’ এর অনুমোদন সংক্রান্ত সভায় মন্ত্রী এসব কথা বলেন।

মন্ত্রী বলেন, হাঙ্গর ও শাপলাপাতা মাছ আমাদের উপকূলীয় এবং সামুদ্রিক বাস্তুতন্ত্রের স্বাস্থ্যের জন্য গুরুত্বপূর্ণ। তবে অতিরিক্ত মাছ ধরা এবং এদের দেহাংশের অবৈধ আন্তর্জাতিক বাণিজ্য এদের অস্তিত্বকে হুমকির মুখে ফেলছে। তিনি বলেন, বিলুপ্তির উচ্চ ঝুঁকিতে থাকা হাঙ্গর ও শাপলাপাতা মাছের প্রজাতি আমাদের জাতীয় আইন দ্বারা কঠোরভাবে সুরক্ষিত। সমস্ত আইন প্রয়োগকারী সংস্থাকে এ সকল প্রজাতিকে সুরক্ষা দিতে কার্যকরভাবে আইন প্রয়োগ করতে হবে। এ সকল প্রজাতির বিলুপ্তি রোধে ও অবৈধ বন্যপ্রাণী বাণিজ্য বন্ধ করার জন্য কাস্টমস, পুলিশ, বর্ডার গার্ড, নৌবাহিনী, উপকূলরক্ষী এবং নৌ পুলিশের সহায়তা গুরুত্বপূর্ণ।

মন্ত্রী আরো বলেন, হাঙ্গর ও শাপলাপাতা সম্পর্কিত এই কৌশলগত পরিকল্পনাটি বিভিন্ন সংস্থা, অধিদপ্তর, মন্ত্রণালয়, ব্যবসায়ী সম্প্রদায় এবং বিদেশি পরামর্শকের সাথে আলোচনার মাধ্যমে তৈরি করা হয়েছে। বাংলাদেশে হাঙ্গর ও শাপলাপাতা মাছের জন্য প্রস্তুতকৃত ন্যাশনাল কনজারভেশন স্ট্রাটেজি এন্ড প্ল্যান অভ্ অ্যাকশন শুধু এদের সংরক্ষণের জন্য অগ্রাধিকারভিত্তিতে গৃহীত পদক্ষপের কৌশলগত দিকনির্দেশিকা নয়, বরং এদের অবস্থার উন্নতির জন্য অনুসরণীয় গাইডলাইন। হাঙ্গর ও শাপলাপাতা মাছের সুরক্ষা নিশ্চিতে আমাদের এখন থেকেই সম্মিলিতভাবে কাজ করতে হবে।

সভায় পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ; মন্ত্রণালয়ের অতিরিক্ত সচিব (উন্নয়ন) মিজানুল হক চৌধুরী; অতিরিক্ত সচিব (জলবায়ু পরিবর্তন) মোঃ মনিরুজ্জামান; অতিরিক্ত সচিব (পদূনি) মোঃ মিজানুর রহমান; প্রধান বন সংরক্ষক মোঃ আমীর হোসাইন চৌধুরী; টেকসই বন ও জীবিকা (সুফল) প্রকল্পের পরিচালক গোবিন্দ রায়; ওয়াইল্ডলাইফ কনজারভেশন সোসাইটির সিনিয়র ম্যানেজার এলিজাবেথ ফার্নি মনসুর এবং প্রোগ্রাম এডভাইজারসহ মন্ত্রণালয়ের বিভিন্ন পর্যায়ের কর্মকর্তাগণ উপস্থিত ছিলেন।

#

দীপংকর/সিরাজ/রাহাত/সঞ্জীব/মোশারফ/মাহমুদ/জয়নুল/২০২৩/১৮৩০ঘণ্টা

তথ্যবিবরণী নম্বর: ৪৮৪

**বিদ্যুৎ প্রতিমন্ত্রীর সাথে জেবিক-এর গভর্নরের সাক্ষাৎ**

ঢাকা, ২৫ মাঘ (৮ফেব্রুয়ারি):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে আজ সচিবালয়ে Japan Bank for International Cooperation (JBIC)-এর গভর্নর Nobomitsu Hayashi সাক্ষাৎ করেন। এ সময় বিদ্যুৎ ও জ্বালানি খাতে অর্থায়ন বিষয়ে আলোচনা হয়।

প্রতিমন্ত্রী গভর্নরকে স্বাগত জানিয়ে বলেন, বিদ্যুৎ ও জ্বালানি খাতের অব্যাহত উন্নয়নে বিপুল অর্থায়ন প্রয়োজন। জি-টু-জি ছাড়াও অর্থলগ্নীকারী প্রতিষ্ঠানসমূহকে উৎসাহিত করা হচ্ছে। জাপানি কোম্পানিগুলোর বাংলাদেশে কাজ করার আগ্রহ বাড়ছে। জেবিক চলমান ও আগত প্রকল্পসমূহে অর্থায়ন করতে পারে। এসময় প্রতিমন্ত্রী ঋণ প্রদানের ক্ষেত্রে Grace Period রাখার বিষয়টি নিয়েও আলোচনা করেন।

জেবিকের গভর্নর বাংলাদেশের সাথে আরো সুসম্পর্ক স্থাপনের ওপর গুরুত্ব দিয়ে বলেন, সহযোগিতা বাড়াতে ও পারস্পরিক স্বার্থ সংরক্ষণে একটি সমঝোতা স্মারক স্বাক্ষর করা প্রয়োজন। প্রস্তাব দেয়া আছে। সার্বিকভাবে জ্বালানির ব্যবস্থাপনা উন্নয়নে সহযোগিতা বাড়াতে এই সমঝোতা স্মারক গুরুত্বপূর্ণ অবদান রাখবে।

উল্লেখ্য, বিবিয়ানা-৩ হাজার ৪০০ মেগাওয়াট কম্বাইন্ড সাইকেল পাওয়ার প্ল্যান্ট বিদ্যুৎকেন্দ্রে জেবিক অর্থায়ন করেছে। গ্যাস মিটার প্রকল্পে অর্থায়ন কার্যক্রম এগিয়ে চলছে।

আলোচনাকালে জ্বালানি ও খনিজ সম্পদ বিভাগের সচিব ড. মোঃ খায়েরুজ্জামান মজুমদার ও জেবিক-এর নয়াদিল্লি অফিসের চিফ রিপ্রেজেন্টেটিভ Toshihiko Kurihara উপস্থিত ছিলেন।

#

আসলাম/সিরাজ/রাহাত/সঞ্জীব/মোশারফ/মাহমুদ/লিখন/১৭৪৩ঘণ্টা

তথ্যবিবরণী নম্বর : ৪৮৩

**গুণগত মান বজায় রেখে সড়ক-মহাসড়কের নির্মাণ কাজ শেষ করার নির্দেশ**

**--- সড়ক পরিবহন ও সেতুমন্ত্রী**

ঢাকা, ২৫ মাঘ (৮ ফেব্রুয়ারি) :

গুণগত মান বজায় রেখে নির্ধারিত সময়ে সড়ক-মহাসড়কের নির্মাণ কাজ শেষ করার নির্দেশ দিয়েছেন সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

আজ রাজধানীর একটি হোটেলে সাসেক ঢাকা-সিলেট করিডোর সড়ক উন্নয়ন প্রকল্পের পূর্ত কাজ-লট নং-ডিএস-৫ (সরাইল ইন্টারসেকশন হতে বুধন্তী বাস স্ট্যান্ড পর্যন্ত) কাজের চুক্তি স্বাক্ষর অনুষ্ঠানে উপস্থিত সওজ’র প্রকৌশলী ও নির্মাণ প্রতিষ্ঠানের কর্মকর্তাদের উদ্দেশে এ নির্দেশনা দেন মন্ত্রী।

এক হাজার দুইশত বত্রিশ কোটি পঁচানব্বই লাখ টাকার চুক্তিপত্রে নির্মাণ কাজের জন্য সাসেক ঢাকা-সিলেট করিডোর সড়ক উন্নয়ন প্রকল্পের পরিচালক এ কে মোহাম্মদ ফজলুল করিম ও রক্ষণাবেক্ষণ কাজের জন্য কুমিল্লা সড়ক জোনের অতিরিক্ত প্রধান প্রকৌশলী আবু হেনা মোহাম্মদ তারেক ইকবাল এবং যৌথ ঠিকাদারি প্রতিষ্ঠান হেগো এবং মীর আখতারের অথোরাইজড রিপ্রেজেন্টেটিভ খরঁ ঢরধড়সবর নিজ নিজ পক্ষে স্বাক্ষর করেন।

উল্লেখ্য, সাসেক ঢাকা-সিলেট করিডোর সড়ক উন্নয়ন প্রকল্পের মোট দৈর্ঘ্য প্রায় ২০৯ কিলোমিটার। প্রকল্পের মোট ব্যয় প্রায় ১৬ হাজার ৯ শত ১৯ কোটি টাকা। এর মধ্যে প্রকল্প সহায়তা হিসেবে এডিবির অর্থায়ন প্রায় ১৩ হাজার ২ শত ৪৫ কোটি টাকা ও জিওবি প্রায় ৩ হাজার ৬ শত ৭৪ কোটি টাকা।

প্রকল্পের আওতায় ঢাকা (কাঁচপুর) হতে সিলেট পর্যন্ত প্রায় ২০৯ কিলোমিটার দুই লেনবিশিষ্ট মহাসড়ক চার লেনে উন্নীত করা হবে এবং উভয় পার্শ্বে ধীর গতির যান চলাচলের জন্য ৫ দশমিক ৫ মিটার প্রস্থে পৃথক সার্ভিস লেন নির্মাণ করা হবে। এছাড়া প্রকল্পের আওতায় ৬৬টি সেতু, ৩০৫টি কালভার্ট, ৫টি রেলওয়ে ওভারপাস, ৮টি ফ্লাইওভার/ ওভারপাস, ৩৭ টি ইউ-টার্ন, ৮টি রাউন্ড এবাউট ও ২৬টি ফুটওভার ব্রিজ নির্মাণ করা হবে।

সড়ক পরিবহন ও মহাসড়ক বিভাগের সচিব এ বি এম আমিন উল্লাহ নুরীর সভাপতিত্বে অনুষ্ঠিত চুক্তি স্বাক্ষর অনুষ্ঠানে বেসামরিক বিমান পরিবহন ও পর্যটন প্রতিমন্ত্রী মো. মাহবুব আলী, সড়ক পরিবহন ও সেতু মন্ত্রণালয় সম্পর্কিত স্থায়ী কমিটির সভাপতি অধ্যক্ষ রওশন আরা মান্নান এমপি, মো. আবু জাহির এমপি, মো. ছলিম উদ্দীন তরফদার এমপি, রাবেয়া আলীম এমপি, মেরিনা জাহান এমপি, সড়ক ও জনপথ অধিদপ্তরের প্রধান প্রকৌশলী মো. ইসহাক, সাসেক ঢাকা-সিলেট করিডোর সড়ক উন্নয়ন প্রকল্পের পরিচালক এ কে মোহাম্মদ ফজলুল করিম, এডিবির কান্ট্রি ডিরেক্টর এডিমন জিনটিং, মীর আখতার হোসেন লিমিটেডের মহাব্যবস্থাপক মীর নাসির হোসেন, প্রাণ আরএফএল গ্রুপের চেয়ারম্যান আহসান খান চৌধুরীসহ মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

ওয়ালিদ/সিরাজ/রাহাত/সঞ্জীব/মোশারফ/মাহমুদ/জয়নুল/২০২৩/১৭৫০ঘণ্টা

তথ্যবিবরণী নম্বর: ৪৮২

**ভিক্ষাবৃত্তিতে নিয়োজিতদের পুনর্বাসনে কাজ করছে সরকার**

**--সমাজকল্যাণ মন্ত্রী**

ঢাকা, ২৫ মাঘ (৮ ফেব্রুয়ারি):

সমাজকল্যাণ মন্ত্রী নুরুজ্জামান আহমেদ বলেছেন, দেশকে ভিক্ষুক মুক্ত করার কাজ চলমান। ভিক্ষাবৃত্তিতে নিয়োজিতদের পুনর্বাসনে কাজ করছে সরকার।

মন্ত্রী আজ রাজধানীর মিরপুরস্থ সরকারি আশ্রয়কেন্দ্রে ভিক্ষুক পুনর্বাসনের জন্য নির্মিত অস্থায়ী শেড উদ্বোধন উপলক্ষ্যে আয়োজিত অনুষ্ঠানে প্রধান অতিথির বক্তব্যে এসব কথা বলেন।

মন্ত্রী বলেন, ভিক্ষাবৃত্তি অসম্মানজনক কাজ। এ কাজে নিয়োজিতদের পুনর্বাসনে সরকার কাজ করছে। মিরপুর আশ্রয়কেন্দ্রে বহুতলবিশিষ্ট ভবন নির্মাণ করে রাজধানীতে ভিক্ষাবৃত্তিতে নিয়োজিতদের আশ্রয় ও কর্মমুখী প্রশিক্ষণ প্রদান করা হবে।

নুরুজ্জামান আহমেদ বলেন, সরকার গৃহহীনদের ঘর ও জমি প্রদান করছে। সামাজিক নিরাপত্তা কর্মসূচির আওতায় দুস্থ জনগোষ্ঠীকে ভাতা, কর্মমুখী প্রশিক্ষণ ও স্বাবলম্বী হওয়ার জন্য অনুদান প্রদান করছে। তারপরও কিছু লোক ভিক্ষাবৃত্তি থেকে সরে আসছে না। ভিক্ষাবৃত্তিকে নিরুৎসাহিত করতে মন্ত্রী সকলের প্রতি আহ্বান জানান।

উদ্বোধনকালে সমাজকল্যাণ প্রতিমন্ত্রী মোঃ আশরাফ আলী খান খসরু, আগা খান মিন্টু এমপি ও সমাজসেবা অধিদপ্তরের মহাপরিচালক ড. আবু সালেহ মোস্তফা কামাল উপস্থিত ছিলেন।

এর আগে মন্ত্রী ভিক্ষুক পুনর্বাসনে নবনির্মিত অস্থায়ী শেড উদ্বোধন করেন।

#

জাকির/সিরাজ/রাহাত/সঞ্জীব/মোশারফ/মাহমুদ/লিখন/১৭১৯ঘণ্টা

তথ্যবিবরণী নম্বর : ৪৮১

**নতুন প্রজন্মের মেধাবীরাই স্মার্ট বাংলাদেশকে নেতৃত্ব দেবে**

**-- পানিসম্পদ উপমন্ত্রী**

শরীয়তপুর, ২৫ মাঘ (৮ ফেব্রুয়ারি) :

পানিসম্পদ উপমন্ত্রী এ কে এম এনামুল হক শামীম বলেছেন, এদেশের শিক্ষার্থীরা উচ্চ শিক্ষা গ্রহণ করে এদেশকে উন্নত রাষ্ট্রে পরিণত করার জন্য নিজেদেরকে মনোনিবেশ করবে সেটাই আমাদের কাম্য। আজকের নতুন প্রজন্মের মেধাবীরাই আগামী দিনের স্মার্ট বাংলাদেশকে নেতৃত্বে দেবে। বঙ্গবন্ধু শেখ মুজিবুর রহমান নতুন প্রজন্মকে নিয়ে ভাবতেন। তেমনি তাঁর সুযোগ্য কন্যা প্রধানমন্ত্রী শেখ হাসিনার সকল কর্মকাণ্ডের কেন্দ্রবিন্দুতে রয়েছে নতুন প্রজন্ম।

আজ শরীয়তপুরের নড়িয়া সরকারি কলেজে ছাত্রলীগ আয়োজিত নবীন বরণ অনুষ্ঠানে প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, জিয়ার পদাঙ্ক অনুসরণ করে খালেদা জিয়া শিক্ষার্থীদের হাতে অস্ত্র তুলে দিয়েছিল। বিএনপি-জামায়াত জোট সরকারের সময়ে দেশের শিক্ষাপ্রতিষ্ঠানগুলোতে সরকারের পৃষ্ঠপোষকতায় অস্ত্রের মাধ্যমে হল দখল ও টেন্ডারবাজি হয়েছিল। সেশন জট ছিলো, শিক্ষাপ্রতিষ্ঠানগুলোতে শিক্ষার কোনো পরিবেশ ছিল না। সাধারণ ছাত্ররা নিরাপদে হলে থাকতে পারত না। কিন্তু বঙ্গবন্ধুকন্যা শেখ হাসিনা দেশের শিক্ষার্থীদের আদর্শ রাজনীতির পথ চলার শিক্ষা দিতে শিক্ষার্থীদের হাতে নতুন বই ও কলম তুলে দিয়েছেন। বছরের প্রথম দিন বিনামূল্যে পাঠ্যবই দেয়া হচ্ছে।

উপমন্ত্রী আরো বলেন, প্রধানমন্ত্রী শেখ হাসিনা প্রাথমিক শিক্ষা থেকে শুরু করে বিশ্ববিদ্যালয় পর্যন্ত শিক্ষার মানোন্নয়নে কাজ করে চলছেন। তিনি প্রতিটি উপজেলা শহরে থাকা মাধ্যমিক শিক্ষা প্রতিষ্ঠানকে সরকারিকরণ করেছেন। প্রতিটি শিক্ষা প্রতিষ্ঠানে শেখ রাসেল ডিজিটাল ল্যাব স্থাপন করেছেন। পুরাতন শিক্ষা প্রতিষ্ঠানগুলোতে নতুন নতুন ভবন করে দিচ্ছেন। তিনি দেশের কৃষি শিক্ষা ও তথ্যপ্রযুক্তির ওপর বিশেষ গুরুত্ব দিচ্ছেন। এজন্য জেলায় জেলায় বিশ্ববিদ্যালয় গড়ে তুলছেন। এছাড়া শিক্ষকদেরকেও তিনি নানাভাবে সম্মানিত করছেন। আর এতকিছুর মূলে রয়েছে আধুনিক শিক্ষায় শিক্ষিত একটি বিশ্বমানের আগামী প্রজন্ম গড়ে তোলা, যা প্রধানমন্ত্রী শেখ হাসিনা করে চলছেন।

নড়িয়া সরকারি কলেজ ছাত্রলীগের আহ্বায়ক ইমরান খালাসীর সভাপতিত্বে অনুষ্ঠানে বিশেষ অতিথি ছিলেন কলেজের অধ্যক্ষ মাকসুদা খাতুন, আওয়ামী লীগের জাতীয় সদস্য ওহাব বেপারী, নড়িয়া উপজেলা চেয়ারম্যান একেএম ইসমাইল হক, ইউএনও শেখ রাশেদউজ্জামান এবং পৌর মেয়র আবুল কালাম আজাদ।

অনুষ্ঠানে ব্যান্ড দল ওয়ারফেজ ও ভাইকিংসসহ দেশবরেণ্য কণ্ঠশিল্পীরা সংগীত পরিবেশন করেন।

#

গিয়াস/সিরাজ/রাহাত/মোশারফ/মাহমুদ/রেজাউল/২০২৩/১৭১৫ ঘণ্টা

তথ্যবিবরণী নম্বর : ৪৮০

**স্মার্ট বাংলাদেশ বিনির্মাণে নতুন প্রজন্ম সবচেয়ে বড় শক্তি**

**-টেলিযোগাযোগ মন্ত্রী**

বগুড়া, ২৫ মাঘ (৮ ফেব্রুয়ারি):

ডাক ও টেলিযোগাযোগ মন্ত্রী মোস্তাফা জব্বার বলেছেন, স্মার্ট বাংলাদেশ বিনির্মাণে নতুন প্রজন্ম আমাদের সবচেয়ে বড় শক্তি। তাদেরকে ডিজিটাল যন্ত্র ব্যবহারে দক্ষ করে তুলতে পারলে ২০৪১ সালের বাংলাদেশ হবে পৃথিবীর শ্রেষ্ঠ দেশ। স্মার্ট বাংলাদেশ বাস্তবায়নের লক্ষ্য অর্জনে  ডিজিটাল প্রযুক্তিজ্ঞান সম্পন্ন স্মার্ট মানবসম্পদ গড়ে তোলার কোন বিকল্প নেই।

মন্ত্রী গতকাল বগুড়ায় করতোয়া মাল্টিমিডিয়া স্কুল এন্ড কলেজের বার্ষিক ক্রীড়া ও সাংস্কৃতিক প্রতিযোগিতার পুরস্কার বিতরণ অনুষ্ঠানে প্রধান অতিথির বক্তৃতায় এসব কথা বলেন।

করতোয়া মাল্টিমিডিয়া স্কুল এন্ড কলেজের চেয়ারম্যান ও দৈনিক করতোয়া সম্পাদক মোজাম্মেল হকের সভাপতিত্বে অনুষ্ঠানে বগুড়া জেলা পরিষদের চেয়ারম্যান ডা: মকবুল হোসেন ও বগুড়ার জেলা প্রশাসক মোঃ সাইফুল ইসলাম, বক্তৃতা করেন।

স্মার্ট বাংলাদেশ গড়ে তুলতে প্রধানমন্ত্রী শেখ হাসিনা স্মার্ট মানুষ চেয়েছেন উল্লেখ করে ছাত্র-ছাত্রীদের উদ্দেশ্যে মন্ত্রী বলেন, তুমি স্মার্ট হলে বাংলাদেশ স্মার্ট হবে। এখনকার যুগে বাস করে তোমরা যদি কোন ডিজিটাল যন্ত্র ব্যবহার করতে না পার তবে তোমাদের ভবিষ্যৎ অন্ধকার। প্রচলিত শিক্ষা প্রতিনিয়তই বদলাচ্ছে। ডিজিটাল প্রযুক্তিকে কাজে লাগিয়ে কাগুজে বইকে বিদায় করে ডিজিটাল কনটেন্টের মাধ্যমে তোমাদের শিক্ষা ব্যবস্থা চালু হচ্ছে। তিনি আরো বলেন, সেদিন খুব বেশি দূরে নয়, যেদিন প্রতিটি শিক্ষার্থী ব্যাগে বই নয়, একটি ল্যাপটপ নিয়ে স্কুল, কলেজ ও বিশ্ববিদ্যালয়ে যাবে।

অনুষ্ঠানে মন্ত্রী  ক্রীড়া প্রতিযোগিতায় বিজয়ীদের মাঝে পুরস্কার বিতরণ করেন। পরে তিনি বগুড়ার মহাস্থানগড়ে পুন্ড্রনগরের প্রাচীন নিদর্শন ঘুরে দেখেন।

#

শেফায়েত/ মেহেদী/পরীক্ষিৎ/শাম্মী/রবি/মাসুম/২০২৩/১২৪৭ ঘণ্টা

তথ্যবিবরণী নম্বর: ৪৭৯

**জাপানের খাদ্য নিরাপত্তা কৌশল ও অভিজ্ঞতা বাংলাদেশ কাজে লাগাবে**

**-খাদ্যমন্ত্রী**

জাপান (টোকিও), ৮ ফেব্রুয়ারি:

খাদ্যমন্ত্রী সাধন চন্দ্র মজুমদার বলেছেন, নিরাপদ খাদ্য এখন বিশ্বে আলোচিত বিষয়। নিরাপদ খাদ্য নিশ্চিতকরণে জাপানের অর্জন সর্বত্র প্রশংসিত। তাই জাপানের খাদ্য নিরাপত্তা কৌশল ও অভিজ্ঞতা বাংলাদেশ কাজে লাগাতে চায়।

আজ জাপানের টোকিও ইউনিভার্সিটি অব এগ্রিকালচার এর ফুড সেফটি রিসার্চ সেন্টারে মতবিনিময় সভায় মন্ত্রী এসব কথা বলেন।

সাধন চন্দ্র মজুমদার বলেন, প্রধানমন্ত্রী শেখ হাসিনার দূরদর্শী নেতৃত্বে বাংলাদেশ খাদ্য নিরাপত্তা নিশ্চিত করেছে। নিরাপদ খাদ্য নিশ্চিত এখন আমাদের মূল ফোকাস। আমরা বেশ কিছু পদক্ষেপ গ্রহণ করেছি। জাপান বাংলাদেশের ভালো বন্ধু রাষ্ট্র উল্লেখ করে তিনি বলেন, জাপান সরকারের সার্বিক সহায়তায় আমাদের কার্যক্রম আরো বেগবান হবে।

মতবিনিময় সভায় টোকিও ইউনিভার্সিটি অব এগ্রিকালচার এর প্রফেসর এবং ফুড সেফটি রিসার্চ সেন্টারের পরিচালক সিজোনোবু ইজিমি জাপানের খাদ্য নিরাপত্তা কৌশল ও প্রয়োগ কৌশল তুলে ধরেন। এসময় তিনি অভিজ্ঞতা বিনিময়সহ বাংলাদেশের শিক্ষার্থীদের জন্য টোকিও ইউনিভার্সিটি অব এগ্রিকালচারে পিএইচডি করার সুযোগ রাখবেন বলে জানান।

খাদ্য মন্ত্রণালয়ের সচিব ইসমাইল হোসেন, নিরাপদ খাদ্য কর্তৃপক্ষের চেয়ারম্যান মো. আব্দুল কাইউম সরকার, নিরাপদ খাদ্য কর্তৃপক্ষের সদস্য রেজাউল করিম, মঞ্জুর মোর্শেদ আহমেদ এবং টোকিও ইউনিভার্সিটি অব এগ্রিকালচার এর ভাইস প্রসিডেন্ট শুনসুকি ইয়াজামি উপস্থিত ছিলেন।

#

কামাল/মেহেদী/পরীক্ষিৎ/শাম্মী/রবি/ইমা/২০২৩/১৩০০ ঘন্টা